Ved ungdomssenteret på Gimsøy i Lofoten skulle det etter planen ha vært full aktivitet. I stedet står hele senteret tomt.

17 ansatte får lønn fra staten for å passe på ungdommer som ikke er her. En av dem er miljøterapeaut Bjørn Ola Meløy.

– Det føles tomt og det er lite å ta tak i, kan du si, sier han frustrert.

IDYLLISK: Men ingen bruker senteret i Lofoten. (Foto: TV 2)

Kan ikke permittere

Lofoten ungdomssenter er drevet av Barne-, ungdoms og familieetaten, også kalt Bufetat.

LITE Å TA TAK I: Bjørn Ola Meløy jobber ved ungdomssenteret. (Foto: TV 2)

Årsaken til at institusjonen står tom, er at den ble stengt 15. november i fjor etter en intern kontroll som påvist store mangler ved kvaliteten på institusjonen.

– Ifølge statlige regelverk kan vi ikke permittere de ansatte i en slik situasjon. Det er klar at det er uheldig ikke minst for de ansatte ved institusjonen, sier Morten Forslund, fungerende daglig leder ved Lofoten ungdomssenter.

TOMT: Rommene står tomme på ungdomssenteret. (Foto: TV 2)

Frustrasjon

De ansatte bruker tiden på kurs og litt malerarbeid for å få arbeidsdagen til å gå. Mange er frustrert over situasjonen.

– Vi vet ikke hvilken type institusjon vi skal være, vi vet heller ikke hvordan det skal se ut her. Vi har mange spørsmål, sier Meløy.

– Er det frustrerende?

– Ja selvsagt, kjempefrustrerende, sier Meløy.

Sløsing

I fjor hadde institusjonen et budsjett på 14 millioner. Flere TV 2 nyhetene har snakket med, mener at det er misbruk av statlige midler å la sentret stå tomt. Det er ikke Bufetat enig i.

– Om det koster penger å ha folk gående i opplæring for å høyne kvaliteten, ja så får det koste, sier avdelingsdirektør Bergny Ofstad Karlsen i Bufetat.

Vet ikke når beboerne kommer

Bufetat håper å få til en gjenåpning av institusjonen, men når det eventuelt blir, er det ingen som foreløpig vet.

– De mest optimistiske anslagene har vært midten av april, men det er det nok ikke mange av oss ansatte som tror noe på, sier Meløy.